## Pravilnik o kakvoći svinjskih trupova i polovica na liniji klanja

### NN 85/2005 (13.7.2005.), Pravilnik o kakvoći svinjskih trupova i polovica na liniji klanja

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

 **1663**

Na temelju članka 38., stavka 4. Zakona o
stočarstvu (»Narodne novine« br. 70/97, 36/98, 76/99
i 151/03) te članka 35., stavka 2. Zakona o hrani (»Narodne novine« br. 117/03, 130/03 i 48/04), ministar poljoprivrede,
šumarstva i vodnoga gospodarstva uz mišljenje ministra zdravstva i socijalne
skrbi, donosi

## PRAVILNIK

### O KAKVOĆI SVINJSKIH TRUPOVA I POLOVICA NA LINIJI KLANJA

OPĆE ODREDBE

Članak 1.

Ovim se Pravilnikom propisuju uvjeti i kriteriji
razvrstavanja svinjskih trupova i polovica na kategorije i klase na liniji
klanja, način te postupak razvrstavanja, obilježavanja trupova i polovica
propisanim oznakama, uvjeti kojima moraju udovoljavati ovlaštene osobe koje
provode postupak razvrstavanja, nadzor i provedba nadzora nad obavljanjem ovih
poslova.

Članak 2.

U ovom Pravilniku u uporabi su nazivi i pojmovi
s ovim značenjem:

1. Kakvoća svinjskih trupova i polovica na
liniji klanja podrazumijeva njihovo razvrstavanje u kategorije i klase te je:

– kategorija određena pripadanjem jednoj od
dobnih skupina i fiziološkim stanjem životinje;

– klasa određena udjelom mišićnog tkiva u klaonički obrađenome trupu.

2. Klaonički obrađen
trup svinje (u daljnjem tekstu: trup) jest:

a) trup ošurene
životinje neposredno nakon klanja i iskrvarenja, s kožom bez dlake, s glavom i
repom, bez jezika, bubrega, bubrežnog sala, ošita, spolnih i drugih unutrašnjih
organa, rožine papaka, očnih jabučica i ušnih kanala;

b) trup životinje oguljene neposredno nakon
klanja i iskrvarenja, bez kože, glave, donjih dijelova nogu (prednjih u karpalnim, stražnjih u tarzalnim
zglobovima), repa, bubrega i bubrežnog sala, ošita, spolnih i drugih
unutrašnjih organa.

3. Svinjske polovice (u daljnjem tekstu:
polovice) jesu po uzdužnome presjeku kroz sredinu kralježnice i glave rasječeni
trup svinje.

4. Težina toploga trupa, odnosno toplih polovica
svinje jest težina trupa odnosno polovica, mjerena najkasnije 45 minuta nakon
što je životinja zaklana i prije početka hlađenja.

5. Težina ohlađenoga trupa, odnosno ohlađenih
polovica trupa jest težina koja se dobiva tako da se težina toploga trupa
umanji za vrijednost od 2%.

6. Dobavljač životinja (u daljnjem tekstu:
dobavljač) jest pravna ili fizička osoba koja je vlasnik dopremljenih životinja
u klaonicu s kojom ima poslovni odnos za spomenute životinje.

7. Proizvođač-uzgajivač životinja (u daljnjem
tekstu: proizvođač) jest pravna ili fizička osoba koja je evidentirana na
svjedodžbi o zdravstvenomu stanju životinja kao posjednik životinja u mjestu
podrijetla ili boravka navedenih životinja.

8. Registarski broj klaonice jest veterinarski
kontrolni broj koji je dodijelilo Ministarstvo poljoprivrede, šumarstva i
vodnoga gospodarstva klaonici u kojoj je životinja, odnosno skupina životinja
zaklana.

9. Država uzgoja životinje jest posljednja
država u kojoj je životinja uzgajana i tovljena duže od 60 dana prije klanja.

10. Referentni broj jest broj koji se dodjeljuje
svakome trupu, a osigurava povezanost između trupa, odnosno polovica i
životinje od koje su one dobivene.

Članak 3.

Trup i polovice u proizvodnji, preradi i prometu
moraju biti razvrstani na kategorije i klase (u daljnjem tekstu: klasirani) prema ovome Pravilniku.

Za klasiranje u smislu
stavka 1. ovoga članka odgovorne su u proizvodnji klaonice, u preradi pravne
ili fizičke osobe koje ih koriste u preradi, a u prometu pravne ili fizičke
osobe koje trupove i polovice stavljaju na tržište.

Članak 4.

Za sve kategorije svinja iz Priloga 1. ovoga
Pravilnika obvezno je vaganje toplih trupova, odnosno polovica svinja.

Vaganje i klasiranje
trupova, odnosno polovica te njihovo označavanje mora biti obavljeno neposredno
nakon obrade trupa i veterinarsko-sanitarnog pregleda, a najkasnije 45 minuta
nakon klanja.

Težina ohlađenoga trupa utvrđuje se iz težine
toplog trupa tako da se težina toplog trupa umanji za vrijednost od 2%.

Za svakih započetih 15 minuta prekoračenja roka
vaganja iz stavka 2. ovoga članka, vrijednost od 2% umanjuje se za 0,1.

Članak 5.

Za vaganje trupova, odnosno polovica
upotrebljavaju se neautomatske ili automatske vage.

Neautomatske vage moraju biti najmanje razreda
točnosti II. s najvećim označenim razdjeljkom 0,5 kg koje moraju biti ovjerene
u skladu s propisima o mjeriteljskim zahtjevima za neautomatske vage.

Ovlaštena pravna osoba iz članka 18. ovoga
Pravilnika određuje težinu uređaja za razapinjanje i težinu kuka na kojima su
polovice obješene kod vaganja kao taru.

Tara se određuje tako da se izvaže dvadeset
nasumce izabranih kuka, a kao tara se uzima njihova prosječna težina.

Težina polovice je težina koja se očita na vagi
nakon odbitka tare.

Članak 6.

Trupovi i polovice razvrstavaju se u kategorije
i klase prema Prilozima 1. i 2. koji su sastavni dijelovi ovoga Pravilnika.

Razvrstavanje u kategorije obvezno se provodi za
sve trupove i polovice svinja na liniji klanja.

Razvrstavanje na klase provodi se samo za ošurene trupove, odnosno polovice iz kategorija »utovljene
svinje« i »mladi nerastovi« koje nisu služile za
rasplod.

Prema utvrđenomu postotnom udjelu mišićnoga
tkiva trupovi, odnosno polovice razvrstavaju se u jednu od šest klasa: S, E, U,
R, O i P.

Članak 7.

Utvrđivanje udjela mišićnoga tkiva u svinjskim
polovicama temelji se na određivanju debljine slanine i mišića u milimetrima na
određenim mjestima svinjskoga trupa primjenom mehaničkih, optoelektroničkih
ili ultrazvučnih mjerila duljine.

Mjerila duljine mogu biti elektronskim putem
neposredno povezana s računalnim uređajem čineći jedinstvenu cjelinu koja u
primjeni djeluje kao automatski uređaj.

Mjerila duljine iz stavka 1. ovoga članka moraju
biti razreda točnosti II. i moraju biti ovjerena u skladu s propisima o
mjeriteljskim zahtjevima za mjerila duljine od strane ovlaštene ustanove, o
čemu se izdaje potvrda.

Članak 8.

Hrvatski stočarski centar (u daljnjem tekstu:
HSC) organizira provjeru točnosti rada uređaja utvrđivanjem udjela mišićnoga
tkiva u svinjskim polovicama na odgovarajućem uzorku te o navedenom izdaje izvješće.
Rješenje o odobrenju korištenja uređaja izdaje Ministarstvo poljoprivrede,
šumarstva i vodnoga gospodarstva (u daljnjem tekstu: Ministarstvo) na temelju
zahtjeva proizvođača uređaja ili uvoznika.  Zahtjevu se prilaže potvrda iz
članka 7., stavka 3. i izvještaj HSC-a iz stavka 1. ovoga članka.

Članak 9.

Utvrđivanje udjela mišićnoga tkiva u svinjskim
polovicama temelji se na određivanju debljine slanine i mišića u milimetrima
metodom pod nazivom »Metoda dvije točke« prema Prilogu 3. koji je sastavni dio
ovoga Pravilnika te metodom pod nazivom »Metoda jedne točke« prema Prilogu 4.
koji je sastavni dio ovoga Pravilnika. Provjera i potvrđivanje ispravnosti rada
računalnoga dijela uređaja i ugrađenoga matematičkog izraza koji se koristi za
izračun udjela mišićnog tkiva (M%) provodi HSC korištenjem odgovarajućeg etalon
uređaja ili rasjecanjem odgovarajućega broja
svinjskih polovica postupkom priznate referentne metode. Matematički izrazi iz
Priloga 3. i 4. smatraju se valjanim ako je koeficijent korelacije 0,8 ili
veći, a standardno odstupanje je 2,5 ili manje.

Članak 10.

Trupovi i polovice mogu biti stavljeni na
tržište, držani na zalihi radi prodaje ili se koristiti u preradi samo ako su
propisno obilježeni žigom, naljepnicom ili privjesnicom
(u daljnjem tekstu: oznaka). Iznimno od odredbi stavka 1. ovoga članka,
neobilježeni trupovi i polovice nađeni tijekom inspekcijskog nadzora moraju se
koristiti samo za preradu.

Članak 11.

Oznake iz članka 10. stavljaju se nakon
provedenoga klasiranja, a prije početka hlađenja
trupa.

Za obilježavanje žigom koristi se nerazmazivo, neizbrisivo i neotrovno bojilo koje se
upotrebljava u prehrambenoj industriji te je otporno na vodu i kuhanje.

Žig se stavlja na potkoljenicu ili na vanjsku
stranu buta neposredno nakon klasiranja, a mora biti
visok najmanje 2 cm, uočljiv i čitljiv te bez okolnih mrlja.

Naljepnica, odnosno privjesnica
mora biti otporna na oštećenja, jasno čitljiva sadržaja te čvrsto namještena na
vanjskoj strani polovice.

Trup, odnosno polovica trupa označava se s
jednom naljepnicom, odnosno privjesnicom na svakoj
polovici.

Naljepnica, odnosno privjesnica
mora sadržavati najmanje ove podatke:

– naziv klaonice, s registarskim brojem;

– datum klanja (dan, mjesec i godina) te redni
broj klanja;

– težinu toplog trupa;

– kategoriju i klasu (za kategorije koje se
razvrstavaju u klase temeljem članka 6.);

– državu rođenja uz navođenje »Država rođenja
(oznaka države)«;

– državu uzgoja životinje uz navođenje »Država
tova (oznaka države)«;

– državu klanja uz navođenje »Država klanja
(oznaka države)«;

– identifikacijski broj klasifikatora
uz navođenje »Id. br. klasifikatora (broj)«;

– broj naljepnice, odnosno privjesnice;

– naziv i adresu proizvođača;

– referentni broj s bar-kod oznakom.

U slučaju kada je nepoznata država rođenja ili
država uzgoja navodi se »nepoznato«.

Izgled i sadržaj oznaka navedeni su u članku 11.
stavku 6. te Prilozima 8 i 9. koji su sastavni dio ovoga Pravilnika.

Članak 12.

Svi klaonički obrađeni
trupovi ili polovice moraju biti označeni rednim brojem dnevnoga klanja radi
njihovoga jasnog prepoznavanja te omogućivanja provjere načina određivanja
težine i razvrstavanja u kategorije i klase.

Članak 13.

O utvrđenoj kategoriji i klasi svinjskih trupova
i polovica istoga proizvođača, odnosno dobavljača sastavlja se zbirni zapisnik
prema obrascu u Prilogu 5. koji je sastavni dio ovoga Pravilnika.

Zapisnik iz Priloga 5. klasifikator
je dužan u roku od tri dana od obavljenoga klasiranja
dostaviti klaonici, proizvođaču, odnosno dobavljaču i proizvođaču ako su
njegova grla isporučena od strane dobavljača.

O razvrstavanju svinjskih trupova i polovica u
klase unutar kategorija »utovljene svinje« i »mladi nerastovi«
sastavlja se pojedinačni zapisnik prema obrascu u Prilogu 6. koji je sastavni
dio ovoga Pravilnika.

Zapisnik iz Priloga 6. klasifikator
je dužan na zahtjev klaonice, proizvođača odnosno dobavljača grla dostaviti u
roku od tri dana od obavljenoga klasiranja.

Zapisnike iz stavaka 1. i 2. ovoga članka čuva
pravna osoba ovlaštena za klasiranje i klaonica
najmanje 180 dana od datuma klasiranja.

Članak 14.

Rezultate klasiranja
trupova i polovica klasifikator je dužan u roku od 24
sata od provedenoga klasiranja, poslati elektronskim
putem u Središnju bazu podataka HSC-a.

Članak 15.

Klaonice su obvezne osigurati odgovarajuće
tehničke uvjete za rad klasifikatora, odnosno za
provođenje postupka klasiranja trupova i polovica.

Pod odgovarajućim tehničkim uvjetima za rad klasifikatora podrazumijeva se:

– neometan pristup trupovima i polovicama;

– neometan pogled na vagu s mjesta klasiranja;

– postojanje fizičke zaštite u obliku kabine ili
paravana od čvrstog materijala radi zaštite klasifikatora
i uređaja kojima se služi od kapljica vode, pare i drugoga;

– postolje za opremu klasifikatora
na mjestu klasiranja;

– priključak na električnu energiju u blizini
mjesta gdje se provodi klasiranje;

–
poseban
prostor ili radni stol u posebnoj prostoriji za pisanje i izdavanje zapisnika
uz osigurane uvjete za elektronsko slanje podataka.

Članak 16.

Udovoljavanje uvjetima iz članka 15. utvrđuje
HSC.

Ukoliko HSC utvrdi da uvjeti iz članka 15.
stavka 2. ovoga Pravilnika nisu osigurani, odredit će rok u kojem klaonica mora
ispuniti odgovarajuće tehničke uvjete.

Ukoliko klaonica ni nakon toga roka ne osigura
uvjete iz članka 15. stavka 2. ovoga Pravilnika, postupak klasiranja
će se obustaviti, a HSC će o tome izvijestiti nadležne institucije, odnosno
inspekcijske službe.

Članak 17.

Postupak
klasiranja organizira HSC.

Postupak klasiranja
obavljaju, na temelju ovlaštenja Ministarstva, pravne osobe putem osposobljenih
djelatnika-klasifikatora.

Članak 18.

Izbor pravnih osoba iz članka 17. stavka 2.
obavlja se na temelju natječaja koji objavljuje Ministarstvo.

Pravne osobe koje se javljaju na natječaj moraju
udovoljiti ove uvjete:

– da su registrirane za djelatnost ispitivanja
kakvoće poljoprivredno-prehrambenih proizvoda;

– da se ne bave trgovačkim, gospodarskim,
financijskim i drugim aktivnostima koje bi predstavljale sukob interesa s
objektivnim provođenjem postupka klasiranja te tako
mogle utjecati na rezultate klasiranja;

– da imaju dostatan broj osposobljenih djelatnika
za posao klasiranja za predviđeni obim poslova;

– da raspolažu odgovarajućom opremom potrebnom
za provođenje postupka klasiranja;

– da su akreditirane prema normi HR EN
45004:1998 – Opći kriteriji za rad različitih vrsta ustanova koje provode
nadzor.

Osim uvjeta iz stavka 2. ovoga članka, ministar
može natječajem odrediti i druge uvjete koje je potrebno zadovoljiti radi
obavljanja postupka klasiranja.

Članak 19.

Pravne osobe koje ne udovoljavaju uvjete iz
članka 18. podstavak 5. mogu biti ovlaštene na određeno vrijeme, ali ne duže od
12 mjeseci ukoliko je postupak akreditacije u tijeku, što se dokazuje ugovorom
o akreditaciji s institucijom ovlaštenom za provođenje akreditacije na
teritoriju Republike Hrvatske prema normama iz članka 18. podstavak 5.

Ovlaštenje se ukida ukoliko se do zadanog roka
akreditacija ne završi, što se dokazuje potvrdom o akreditaciji.

Članak 20.

Popis
ovlaštenih pravnih osoba za klasiranje objavljuje se
u »Narodnim novinama«.

Članak 21.

Nadzor nad radom ovlaštenih osoba iz članka 17.
stavka 2. ovoga Pravilnika obavlja HSC.

Ako se utvrdi da ovlaštena pravna osoba ne
ispunjava neke od uvjeta propisanih ovim Pravilnikom ili ne obavlja valjano
povjerene joj poslove, HSC će utvrditi nedostatke i o tome izvijestiti
Ministarstvo.

Ministarstvo će odrediti rok u kojemu se
utvrđeni nedostaci moraju otkloniti.

Ako ovlaštena pravna osoba u zadanom roku ne
otkloni nedostatke Ministarstvo će rješenjem oduzeti ovlaštenje i brisati je s
popisa ovlaštenih pravnih osoba za klasiranje.

Članak 22.

Nadzor nad radom HSC-a u obavljanju dodijeljenih
mu poslova po ovome Pravilniku obavlja Ministarstvo.

HSC dostavlja Ministarstvu u elektronskom obliku
tjedno zbirno izvješće po klaonicama za prethodni tjedan.

HSC podnosi Ministarstvu izvješće dva puta
godišnje o obavljenim kontrolama rada (do 15. siječnja i 15. srpnja svaki put
za prethodno polugodište).

Članak 23.

Klasifikatori moraju imati najmanje
IV. stupanj stručne spreme poljoprivrednoga, veterinarskoga ili
prehrambeno-tehnološkog usmjerenja te uspješno završen program izobrazbe za klasifikatora i dokaz o položenom ispitu za klasifikatore.

Izobrazbu iz stavka 1. ovoga članka organizira
HSC.

Članak 24.

Pri provođenju klasiranja
trupova, odnosno polovica na kategorije i klase klasifikator:

– utvrđuje ispravnost klaoničke
obrade trupa, odnosno polovica prema članku 2. ovoga Pravilnika;

– utvrđuje težinu toploga trupa;

– utvrđuje kategorije i klase prema odredbama
ovoga Pravilnika;

– označava trupove odnosno polovice oznakom;

– izdaje zapisnike prema Prilozima 5. i 6.

Članak 25.

Ukoliko proizvođač, dobavljač svinja ili
klaonica nisu zadovoljni obavljenim klasiranjem, mogu
neposredno nakon primitka zapisnika na dan klanja u klaonici uložiti prigovor
te zatražiti od HSC-a provedbu ponovnoga klasiranja.

Prigovor se prilaže na obrascu navedenom u
Prilogu 7. ovoga Pravilnika. Obrazac je dužan isprintati
klasifikator u četiri primjerka te ih nakon ovjere
potpisom (klasifikatora, odgovorne osobe klaonice,
podnositelja prigovora) dostaviti:

1. HSC-u – telefaksom,

2. klaonici,

3. proizvođaču/dobavljaču,

4. odgovornoj osobi pravne osobe u kojoj je
zaposlen.

HSC je dužan u roku od 48 sati po primitku
prigovora organizirati ponovljeno klasiranje, a
klaonica mora u tom periodu osigurati cjelokupnu spornu partiju klasiranih trupova.

Ako se utvrdi da se ponovljeno klasiranje trupova, odnosno polovica razlikuje od ranijega,
troškove ponovljenog klasiranja snosi ovlaštena osoba
koja je obavila ranije klasiranje; u protivnom
troškove klasiranja snosi strana koja je tražila novi
postupak klasiranja. Mjerodavnim se smatraju
rezultati ponovljenoga klasiranja.

Članak 26.

HSC je dužan obaviti kontrolno klasiranje u svakoj klaonici na slučajno izabranom uzorku
najmanje dvadeset trupova, odnosno pripadajućem broju polovica bez prethodne
najave, najmanje dva puta godišnje. Ako je na raspolaganju manji broj trupova,
odnosno polovica, klasiranje se obavlja na sveukupno
raspoloživom broju trupova odnosno polovica.

Kod određivanja kategorije životinja nije
dopuštena nikakva pogreška.

Kod utvrđivanja udjela mišićnoga tkiva metodom
»Metoda dvije točke« dopušteno je do 10% odstupanja pri mjerenjima debljine
slanine (dopuštena pogreška je ± 2 mm) i do 10% odstupanja pri mjerenjima
debljine mišića (dopuštena pogreška je ± 3 mm).

Kod utvrđivanja udjela mišićnoga tkiva metodom
»Metoda jedne točke« dopušteno je do 10% pogrešaka na mjestu uboda i do 10%
pogrešaka kod kuta uboda, ukoliko se koristi uređaj koji ima sondu opremljenu
rezačem.

Ako se prilikom provođenja redovitih kontrola
utvrdi kako su odstupanja u granicama propisanih, rad klasifikatora
je zadovoljavajući.

Ukoliko su odstupanja veća od propisanih, HSC
ponavlja nadzor u roku od jednog tjedna, a uzorak ocjenjivanih polovica u
kontroli se udvostručuje. Ako se nakon provedena tri nadzora stanje pri
razvrstavanju u kategorije i klase trupova i polovica svinja nije poboljšalo,
HSC će predložiti oduzimanje ovlaštenja za dotičnog klasifikatora
te o tome izvijestiti Ministarstvo i ovlaštenu osobu.

Troškove dodatnih kontrola rada klasifikatora snosi ovlaštena osoba u kojoj je klasifikator zaposlen.

Članak 27.

Klaonica je u obvezi zaključiti ugovor o klasiranju s ovlaštenom pravnom osobom, u kojem su određeni
uvjeti obavljanja klasiranja te cijena navedene
usluge.

Članak 28.

Rješenja o ovlaštenjima pravnih osoba za
provođenje postupka klasiranja koja je izdao Državni
zavod za normizaciju i mjeriteljstvo temeljem Pravilnika o utvrđivanju
kategorija i klasa svinjskih trupova i polovica (»Narodne novine« br. 119/99 i 13/01) ostaju i dalje na snazi i priznaju se
kao ovlaštenja za provođenje postupka klasiranja
temeljem ovoga Pravilnika.

Ovlaštene pravne osobe iz stavka 1. ovoga članka
dužne su u roku od jedne godine od dana početka primjene ovoga Pravilnika
Ministarstvu podnijeti dokaz o udovoljavanju uvjeta iz članka 18. podstavak 5.
ovoga Pravilnika.

Članak 29.

Danom primjene ovoga Pravilnika prestaje važiti
Pravilnik o utvrđivanju kategorija i klasa svinjskih trupova i polovica
(»Narodne novine« br. 119/99 i 13/01).

Članak 30.

Ovaj
Pravilnik stupa na snagu osmoga dana od dana objave u »Narodnim novinama«, a
primjenjuje se od 1. siječnja 2006. godine.

Klasa:
011-02/05-01/45

Urbroj: 525-1-05-1

Zagreb,
29. lipnja 2005.

**Ministar**

**Petar Čobanković, v. r.**

PRILOG
1.

Kategorije

|  |  |  |
| --- | --- | --- |
| Kategorija | Oznaka | Obilježja |
| Odojci | O | Trupovi zaklanih odojaka s kožom bez dlake, glavom i jezikom, repom, bubrezima i bubrežnim salom, bez ostalih unutrašnjih organa, rožine papaka, očnih jabučica i ušnih kanala s težinom toploga trupa 5 – 15 kg. |
| Prasad | PR | Obrada ista kao za »O« s težinom toploga trupa 15,1 – 30 kg. |
| Mlađe svinje | M | Trupovi ili polovice mladih svinja obrađenih kao kod »O« s težinom toploga trupa 30,1 – 49,9 kg. |
| Utovljene svinje | T1 – odgovarajuća oznaka klase prema Prilogu 2. | Klaonički obrađeni trupovi i polovice svinja obaju spolova s težinom toploga trupa 50 – 120 kg. |
| Utovljene svinje većih završnih težina | T2 | Težina toploga trupa iznad 120 kg. |
| Krmače | K | Klaonički obrađeni trupovi i polovice krmača. |
| Mladi  nerastovi | N – odgovarajuća oznaka klase prema Prilogu 2. | Klaonički obrađeni trupovi i polovice mladih nerastova, s težinom toploga trupa 50 – 80 kg. |
| Stariji nerastovi i kastrati | NK | Klaonički obrađeni trupovi i polovice rasplodnih nerastova i kastrata. |

PRILOG
2.

                                       Klase

(samo
trupovi iz kategorija »utovljene svinje« i »mladi nerastovi«)

|  |  |
| --- | --- |
| Klasa | Udio mišićnoga tkiva trupa u % |
| S | 60 i više |
| E | 55 i više, ali manje od 60 |
| U | 50 i više, ali manje od 55 |
| R | 45 i više, ali manje od 50 |
| O | 40 i više, ali manje od 45 |
| P | manje od 40 |

PRILOG 3.

Utvrđivanje
udjela mišićnoga tkiva primjenom metode »Metoda dvije točke«

Udjel mišićnoga tkiva (M%) u trupu, odnosno
polovici izračunava se za slučajeve kada je S/M manje ili jednako 0,59 primjenom
ovoga matematičkog izraza:

![](dodatni/354789.gif)

S = debljina slanine u mm izmjerene zajedno s
kožom na križima na najtanjemu mjestu, tj. gdje musculus glutaeus najviše zalazi
u slaninu (Slika 1);

M = debljina slabinskoga mišića u mm,
izmjerenoga kao najkraća veza između prednjega (kranijalnog)
završetka musculus glutaeus
medius i gornjeg (dorzalnog)
ruba kralježničkoga kanala (Slika 1.);

m = težina trupa u kg.

Slika 1. – Mjesto za određivanje mjera prema
postupku »metoda dvije točke«

![](dodatni/354790.gif)

PRILOG 4.

Automatsko
utvrđivanje udjela mišićnoga tkiva primjenom metode »Metoda jedne točke«

1. Na klaonički
obrađenim polovicama utvrđuju se pomoću jednog od uređaja na mjestima prema slici
2. vrijednosti S i M., i to:

S = debljina slanine s kožom u mm, mjereno 7 cm
postrano (lateralno) od središnje (mediane) ravnine
rasijecanja, mjereno u visini između drugoga i trećeg rebra odostraga;

M = debljina mišića u mm istodobno i na istom
mjestu kao i S.

Udio mišićnoga tkiva trupa izračunava se
primjenom ovoga općega matematičkog izraza: (M%) = A+B×S+C×M

Koeficijenti A, B i C matematičkog izraza moraju
biti takvi da dobiveni rezultati udovoljavaju uvjetima korelacije i standardnog
odstupanja navedenim u članku 9. stavak 3. ovoga Pravilnika.

Slika 2. – Pravac mjerenja na poprečnom presjeku
leđa u visini između 2. i 3. rebra odostraga

![](dodatni/354791.gif)

PRILOG 5.

NAZIV OVLAŠTENE PRAVNE
OSOBE I LOGO ZNAK

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| NAZIV OVLAŠTENE PRAVNE OSOBE I LOGO ZNAK | | | | | | | | |
| Temeljem rješenja koje je izdalo  MINISTARSTVO POLJOPRIVREDE,  ŠUMARSTVA I VODNOGA GOSPODARSTVA  Klasa:  Urbroj:  Odgovorna osoba u ovlaštenoj pravnoj osobi: | | | | | **ZBIRNI ZAPISNIK  o utvrđivanju kategorija i klaa i klasa svinjskih ti polovica na liniji klanja**  Broj zapisnika:  Datum: | | | |
| Ime i prezime klasifikatora:  Identifikacijski broj klasifikatora:  Postupak klasifikacije:  Naziv uređaja: | | | | | KLAONICA: naziv, adresa, registarski broj | | | |
| DOBAVLJAČ: naziv/ime, adresa, šifra | | | |
| PROIZVOĐAČ: naziv/ime, adresa, šifra  Broj svjedodžbe o zdravstvenom stanju životinja | | | |
| Temeljem Pravilnika o kakvoći svinjskih trupova i polovica na liniji klanja utvrđene su ove kategorije i klase (KL) u kategorijama »utovljene svinje-T1« i »mladi nerastovi-N«: | | | | | | | | |
| KATEGORIJE | | | | | | | | |
| KATEGORIJE | Komada | Udio  kategorije (%) | Ukupna težina toplih trupova (kg) | Prosječna težina toplih trupova (kg) | MV | | NU | |
| kom | kg | kom | kg |
| O |  |  |  |  |  |  |  |  |
| PR |  |  |  |  |  |  |  |  |
| M |  |  |  |  |  |  |  |  |
| T2 |  |  |  |  |  |  |  |  |
| K |  |  |  |  |  |  |  |  |
| NK |  |  |  |  |  |  |  |  |
| T1 |  |  |  |  |  |  |  |  |
| N |  |  |  |  |  |  |  |  |
| Ukupno |  |  |  |  |  |  |  |  |
| KLASE (kategorija »utovljene svinje – T1«) | | | | | | | | |
| KLASE | Komada | Udio klase (%) | Ukupna težina toplih  trupova (kg) | | Prosječna težina toplih trupova (kg) | | Prosječni udio mišićnoga tkiva u polovicama (%) | |
| S |  |  |  | |  | |  | |
| E |  |  |  | |  | |  | |
| U |  |  |  | |  | |  | |
| R |  |  |  | |  | |  | |
| O | <:p> |  |  | |  | |  | |
| P |  |  |  | |  | |  | |
| Ukupno |  |  |  | |  | |  | |
| t'> KLASE (kategorija »mladi nerastovi« – N) | | | | | | | | |
| KLASE | Komada | Udio klase (%) | Ukupna težina toplih trupova (kg) | | Prosječna težina toplih trupova (kg) | | Prosječni udio mišićnoga tkiva u polovicama (%) | |
| S |  |  |  | |  | |  | |
| E |  |  |  | |  | |  | |
| U |  |  |  | |  | |  | |
| R |  |  |  | |  | |  | |
| O |  |  |  | |  | |  | |
| P |  |  |  | |  | |  | |
| Ukupno |  |  |  | |  | |  | |

MP
Klasifikator:

PRILOG 6.

|  |  |  |  |  |  |  |  |
| --- | --- | --- | --- | --- | --- | --- | --- |
| NAZIV OVLAŠTENE PRAVNE OSOBE I LOGO ZNAK | | | | | | | |
| Temeljem rješenja koje je izdalo  MINISTARSTVO POLJOPRIVREDE,  ŠUMARSTVA I VODNOGA GOSPODARSTVA  Klasa:  Urbroj:  Odgovorna osoba u ovlaštenoj pravnoj osobi: | | | | **POJEDINAČNI ZAPISNIK  o utvrđivanju klasa svinjskih trupova i polovica  na liniji klanja**  Broj zapisnika:  Datum: | | | |
| Ime i prezime klasifikatora:  Identifikacijski broj klasifikatora:  Postupak klasifikacije:  Naziv uređaja: | | | | KLAONICA: naziv, adresa,                   registarski broj | | | |
| DOBAVLJAČ: naziv/ime, adresa, šifra | | | |
| PROIZVOĐAČ: naziv/ime, adresa, šifra  Broj svjedodžbe o zdravstvenom stanju životinja: | | | |
| Temeljem Pravilnika o kakvoći svinjskih trupova i polovica na liniji klanja utvrđene su ove klase (KL) u kategorijama »utovljene svinje-T1« i »mladi nerastovi-N«: | | | | | | | |
| Kategorija »utovljene svinje – T1« | | | | | | | |
| Redni  broj | Oznaka | Težina toplog trupa (kg) | Debljina  slanine (mm) | Debljina mišićnog tkiva (mm) | Udio  mišićnog tkiva (%) | KLASA | MV – NU \* |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
| Ova tablica je neprekinuta i može biti na više stranica | | | | | | | |
|  |  |  |  |  |  |  |  |
|  |  |  |  |  |  |  |  |
| Ukupno |  |  |  |  |  |  |  |
| Kategorija »mladi nerastovi – N« | | | | | | | |
| Redni broj | Oznaka | Težina toplog trupa (kg) | Debljina  slanine (mm) | Debljina mišićnoga tkiva (mm) | Udio  mišićnog tkiva (%) | KLASA | MV – NU \* |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
| Ova tablica je neprekinuta i može biti na više stranica | | | | | | | |
|  |  |  |  |  |  |  |  |
|  |  |  |  |  |  |  |  |
| Ukupno |  |  |  |  |  |  |  |

MP
Klasifikator:

\*
Oznaka MV znači manje vrijedno (bez obzira na razlog), dok oznaka NU znači
neupotrebljivo za ljudsku upotrebu (temeljem veterinarsko-sanitarnog pregleda);

PRILOG 7.

NAZIV OVLAŠTENE PRAVNE
OSOBE I LOGO ZNAK

|  |  |
| --- | --- |
| NAZIV OVLAŠTENE PRAVNE OSOBE I LOGO ZNAK | |
| Temeljem rješenja koje je izdalo  MINISTARSTVO POLJOPRIVREDE,  ŠUMARSTVA I VODNOGA GOSPODARSTVA  Klasa:  Urbroj:  Odgovorna osoba u ovlaštenoj pravnoj osobi: | **PRIGOVOR NA REZULTATE KLASIRANJA**  Broj zbirnog zapisnika:  Datum klasiranja: | |
| Ime i prezime klasifikatora:  Identifikacijski broj klasifikatora:  Postupak klasifikacije:  Naziv uređaja: | KLAONICA: naziv, adresa, registarski broj |
| DOBAVLJAČ: naziv/ime, adresa, šifra |
| PROIZVOĐAČ: naziv/ime, adresa, šifra |
| PODNOSITELJ PRIGOVORA:  Ime i prezime/naziv | Potpis podnositelja prigovora: |
| ODGOVORNA OSOBA KLAONICE:  Ime i prezime | Potpis odgovorne osobe klaonice: |
| KLASIFIKATOR:  Ime i prezime | Potpis klasifikatora: |
| Potpisivanjem ovoga dokumenta, sve strane u sporu obvezuju se da će postupiti sukladno odredbama čl. 25. Pravilnika o kakvoći svinjskih trupova i polovica na liniji klanja. *U privitku ovog obrasca obvezno priložiti Zbirni zapisnik o utvrđivanju kategorija i klasa na koji se navedeni prigovor odnosi.* | |

PRILOG 8.

Izgled
naljepnice, odnosno privjesnice za obilježavanje trupa, odnosno polovice

![](dodatni/354792.gif)

PRILOG 9.

A) Izgled oznaka za označavanje kategorija:

![](dodatni/354793.gif)

B)
Izgled oznaka za označavanje klasa

![](dodatni/354794.gif)

C)
Dimenzije oznaka

![](dodatni/354795.gif)

Pravilnik, NN 85/2005-1663
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)